CELEX: 32021D1112
Language: hu
Date: 2021-06-25 00:00:00
Title: A Bizottság (EU) 2021/1112 határozata (2021. június 25.) a 2013/767/EU határozatnak a közös agrárpolitika területét érintő ügyekkel kapcsolatos civil párbeszédben részt vevő csoportok tagszervezetei megbízatásának meghosszabbítása tekintetében történő módosításáról

2021.7.7.   
               
               
                  HU
               
               
                  Az Európai Unió Hivatalos Lapja
               
               
                  L 239/24
               
            
         A BIZOTTSÁG (EU) 2021/1112 HATÁROZATA
         (2021. június 25.)
         a 2013/767/EU határozatnak a közös agrárpolitika területét érintő ügyekkel kapcsolatos civil párbeszédben részt vevő csoportok tagszervezetei megbízatásának meghosszabbítása tekintetében történő módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         mivel:
         
                     (1)
                  
                  
                     A 2013/767/EU bizottsági határozat (1) az EUSZ 11. cikkének (2) bekezdésével összhangban létrehozta a közös agrárpolitika területét érintő ügyekkel kapcsolatos civil párbeszéd keretét.
                  
               
                     (2)
                  
                  
                     A civil párbeszédben részt vevő csoportok (2) tagszervezeteit hétéves időtartamra nevezték ki, amely 2021 júliusában jár le. Az említett tagszervezetek mandátuma megújításának szükségessége azonban egybeesik a 2023-tól alkalmazandó új közös agrárpolitikáról folytatottintézményközi tárgyalások végső szakaszával. Emellett a közös agrárpolitika reformjának eredménye – amelyet egy sor végrehajtási és felhatalmazáson alapuló jogi aktus elfogadása fog követni – vélhetően hatással lesz a civil párbeszédben részt vevő csoportok új struktúrájára.
                  
               
                     (3)
                  
                  
                     A civil párbeszédben részt vevő csoportok meglévő rendszere megfelel az uniós mezőgazdasági jogszabályok jelenlegi szerkezetének. Ezért a tagszervezetek megbízatását 2022. december 31-ig meg kell hosszabbítani, követve az új közös agrárpolitikára való átállást biztosító (EU) 2020/2220 európai parlamenti és tanácsi rendelet (3) logikáját, valamint 2022 végéig meg kell hosszabbítani a jelenleg alkalmazandó szabályok többségét.
                  
               
                     (4)
                  
                  
                     A civil párbeszédben részt vevő csoportok összetételének változatlannak kell maradnia a tagszervezeteik megbízatásának meghosszabbítása alatt. A tagszervezeteknek azonban szabadon kell tudniuk dönteni arról, hogy ezen időszak alatt ki kívánnak-e lépni.
                  
               
                     (5)
                  
                  
                     Annak érdekében, hogy tagszervezeteik megbízatásának meghosszabbítása alatt a civil párbeszédben részt vevő csoportok fokozottan működőképesek legyenek, valamint a Bizottság szakértői csoportjaira vonatkozó általános gyakorlatnak megfelelően a Bizottságnak indokolt átvennie a civil párbeszédben részt vevő csoportok elnökének szerepét. Ezen túlmenően az ülések napirendjére és jegyzőkönyveire vonatkozó bizonyos rendelkezéseket a következetesség biztosítása érdekében össze kell hangolni a más szakértői csoportokban követett gyakorlattal.
                  
               
                     (6)
                  
                  
                     A 2013/767/EU határozatot ezért ennek megfelelően módosítani kell,
                  
               ELFOGADTA EZT A HATÁROZATOT:
         
            1. cikk
            A 2013/767/EU határozat a következőképpen módosul:
            
                        1.
                     
                     
                        A 3. cikk (2) bekezdését el kell hagyni.
                     
                  
                        2.
                     
                     
                        A 4. cikk (5) bekezdésében a bevezető szövegrész helyébe a következő szöveg lép:
                        „A tagszervezetek megbízatása 2022. december 31-én jár le. A csoporton belül a tagszervezet leváltható, ha:”.
                     
                  
                        3.
                     
                     
                        Az 5. cikk a következőképpen módosul:
                        
                                    a)
                                 
                                 
                                    az (1) bekezdés helyébe a következő szöveg lép:
                                    
                                       „(1)   Az üléseken a Bizottság képviselője elnököl.”;
                                    
                                 
                              
                                    b)
                                 
                                 
                                    a (2) és a (3) bekezdést el kell hagyni;
                                 
                              
                                    c)
                                 
                                 
                                    a (4) bekezdés első mondata helyébe a következő szöveg lép:
                                    
                                       „(4)   A képviselőcsoport megbeszélésének végén nem kerül sor szavazásra.”;
                                    
                                 
                              
                                    d)
                                 
                                 
                                    az (5) bekezdés helyébe a következő szöveg lép:
                                    
                                       „(5)   Az egyes napirendi pontok megvitatásáról és a csoport által megfogalmazott véleményekről érdemi és hiánytalan jegyzőkönyv készül. A jegyzőkönyvet az elnök felelősségi körében a titkárság készíti.”;
                                    
                                 
                              
                                    e)
                                 
                                 
                                    a (7) bekezdés helyébe a következő szöveg lép:
                                    
                                       „(7)   A főigazgatóság a csoport vagy munkacsoport munkájába eseti alapon bevonhat olyan külső szakértőket is, akik egy adott napirendi kérdésben különösen jártasak. Ezenfelül a Bizottság képviselője a 4. cikk (2) bekezdésének megfelelően egyéneknek vagy szervezeteknek megfigyelői státuszt adhat, amennyiben a részvételük nem veszélyezteti a csoportok vagy munkacsoportok egyensúlyát. A megfigyelők az elnök felkérésére felszólalhatnak.”;
                                    
                                 
                              
                                    f)
                                 
                                 
                                    a (10) bekezdés helyébe a következő szöveg lép:
                                    
                                       „(10)   Minden releváns dokumentumot (köztük a napirendeket, a jegyzőkönyveket és a résztvevők beadványait) közzé kell tenni vagy a bizottsági szakértői csoportok és más hasonló testületek nyilvántartásában, vagy pedig egy ott megjelölt internetcímen elérhető, külön erre a célra szolgáló internetes oldalon. Az ilyen weboldalakhoz való hozzáférés nem köthető felhasználói regisztrációhoz vagy más korlátozáshoz. Az ülés előtt a napirendet és a többi releváns háttéranyagot, az ülés után pedig a jegyzőkönyvet megfelelő időben közzé kell tenni. A közzétételtől csak akkor lehet eltekinteni, ha úgy ítélik meg, hogy valamely dokumentum közzététele az 1049/2001/EK európai parlamenti és tanácsi rendelet (*1) 4. cikkében meghatározottak szerint kedvezőtlenül befolyásolná valamely közérdek vagy magánérdek védelmét.
                                    
                                    
                                       (*1)  Az Európai Parlament és a Tanács 1049/2001/EK rendelete (2001. május 30.) az Európai Parlament, a Tanács és a Bizottság dokumentumaihoz való nyilvános hozzáférésről (HL L 145., 2001.5.31., 43. o.).”"
                        
                                 
                              
                  
         
            2. cikk
            Ez a határozat az Európai Unió Hivatalos Lapjában való kihirdetését követő hetedik napon lép hatályba.
         
         
            Kelt Brüsszelben, 2021. június 25-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  A Bizottság 2013/767/EU határozata (2013. december 16.) a civil párbeszéd keretének a közös agrárpolitika területét érintő ügyekben történő megteremtéséről és a 2004/391/EK határozat hatályon kívül helyezéséről (HL L 338., 2013.12.17., 115. o.).
         
            (2)  Intézményi szempontból a civil párbeszédben részt vevő csoportok a C(2016) 3301 bizottsági határozat értelmében vett bizottsági szakértői csoportok.
         
            (3)  Az Európai Parlament és a Tanács (EU) 2020/2220 rendelete (2020. december 23.) az Európai Mezőgazdasági Vidékfejlesztési Alapból (EMVA) és az Európai Mezőgazdasági Garanciaalapból (EMGA) 2021-ben és 2022-ben nyújtandó támogatásokra vonatkozó egyes átmeneti rendelkezések megállapításáról és az 1305/2013/EU, az 1306/2013/EU és az 1307/2013/EU rendeletnek a források és a 2021-ben és 2022-ben való alkalmazás tekintetében, valamint az 1308/2013/EU rendeletnek a források és az ilyen támogatások 2021-re és 2022-re vonatkozó elosztása tekintetében történő módosításáról (HL L 437., 2020.12.28., 1. o.).